- ISANQUENARE MARICOSHI
- <
- 10
- >

10
Ijataque Jesoshi Joriraniqui intatiquero.
1 Ari yovaanaja Jesoshi, iquenanaji Joreaqui. Aisati ijataji intatiquero Joriraniqui. Yapatotimentajari aisati oshequi atiri, yoamejeitapaajiri. Tempa aitaque yametaro yoametantapiniti.
Icanti Jesoshi: “Eiro pojocajirotsi pijina”.
(Mt. 19.1-12; Ir. 16.18)
2 Ipocashitapaaqueri variseo. Icoaveta incomitacayearime Jesoshi, irootaque isampijeitantapaacariri:
—¿Oshinetantampa irojocajero shirampari ijina?
3 Yacavaqueri:
—¿Paitampa icantimpiniri Moishishi?
4 Yacajeitanaqueri iriori:
—Icantini Moishishi: “Pisanquenatajenero pijina, pincamantajero: ‘Nojocajempi’. Impoijiquea oshinetantajea irosati pojocantajearori”.
5 Icantanaqueri Jesoshi:
—Te incoaveteaji Tasorentsi pojocajero pijina, iro cantaincha te ontimeji piquenqueshireantari, irootaque isanquenatantimpironiri Moishishini oca. 6 Peerani intantacarori yovetsicantaque Tasorentsi, yovetsicaqueri shirampari. Aisati iroori tsinane yovetsicaquero. 7 Irootaque yojocantariri shirampari iriri, aisati iriniro, irantearori ijina. 8 Ari icarati shirampari, aisati tsinane: apite inavetaca. Iro cantaincha, ariorica irayero ijina, inquempetaquea apaniro irinaque: quiso iroavacaya. 9 Ari ineaqueri Tasorentsi apaniro inaque, meeca eiro pinijantareacaajiritsi.
10 Ari itimapaaji anta pancotsiqui. Isampitajiri aisati iroamere:
—¿Jaoca ocantari oca picantaqueriri?
11 Icantiri:
—Janicarica joquerone ijina, ariorica iraaje otsipa tsinane, tempa iraimentearo ijinasanori. 12 Aisati oquempeta iroori tsinane, ariorica ojocajeri ojime, aajerica pashini shirampari, tempa aimenteari ojimesanori iroori.
Yora Jesoshi ineacameetsataqueri jananequipee.
(Mt. 19.13-15; Ir. 18.15-17)
13 Ari yameetapaaqueneri jananequipee, icantapaaqueri Jesoshi:
—Pincanteri Tasorentsi cameetsa irisavicacaajeiteri yoca jananequipee.
Iro cantaincha icantavaqueri iroamerepee:
—Eiro pamiritsi jananequipee, pashereiricari oametanari.
14 Te onimoteriji Jesoshi yantiri iroamere. Icantiri:
—Pishineteri impocashitenata jananequi. Eiro pitsaneanatsi. Pineaqueri yoca jananequi, ishirejeitaquena: ipincatsariventajeitiri Tasorentsi maaroni quempejeitariri iriori. 15 Queariotaque oca nocamantasanotimpiri, irinti jananequi ipincatsatiri Tasorentsi. Irompa irinti yora caari shiiri jananequi, yora caari pincatsatiri Tasorentsi, eiro ijatitsi irinti anta ipincatsaritinta.
16 Yavitsanojeitavaqueri jananequi, ipamitaqueri iitoqui. Icantajeitiri:
—Cameetsa irineshinoncatempi Tasorentsi.
Ijaticari Sharincaveniqui ashitaarantincari.
(Mt. 19.16-26; Ir. 18.18-27)
17 Ari ijataji Jesoshi, iquenanaji avotsiqui. Ishiapaaca aparoni shirampari, itiyeroashitapaacari. Icantiri:
—Oametantatsiri, cameetsari pini. ¿Paitampa nanteri naneantajeari, noncantaitatiyempani?
18 Icantiri:
—¿Paita picantantanari: “Cameetsari pini”? Tecatsi cameetsatatsine, irinti apaniro Tasorentsi icameetsati. 19 Piovintsataquero oca icantacantiniri Moishishini: “Eiro poantitsi. Eiro paimentarotsi pijina. Eiro paimentaritsi pijime. Eiro picoshititsi. Eiro pitseeyacotaritsi atiri. Eiro pamatavitantitsi paitanteariri yashiyetari pishaninca. Pimpincatsateri piri, aisati piniro”.
20 Icantanaqueri iriori:
—Pamene, ainironi nevancaritapaini, aitaque notsoteaquero maaroni ocapee, irosati meeca.
21 Yora Jesoshi, yamenanaqueri, inintaqueri. Icantaqueri:
—Ainiro apanivani caari pimati. Pijate meeca pimpimantayetero maaroni pashiyetari. Pimpashijeiteari caari ashitaarantachane, pashini paapaaje pivaararo inquitequi. Impoiji, tsame, poijatanaquena.
22 Iquemavaitiiri icantaqueriri, yoashiretanaca. Iro yoashiretantanacari oshequi timimotiriri irovaararo. Icantavorotanaca, ijatanaji. 23 Ari ipitsocashitanacari Jesoshi iroamere, icantiri:
—Yora ashitaarantachari opomerentsitimotari irijate anta ipincatsaritinta Tasorentsi.
24 Iquemavaitiiri iroamere, yoajeitanaque cavaco. Yapiitajiniri aisati Jesoshi, icantiri:
—Evancari, aitaque opomerentsitaca pijate anta ipincatsaritinta Tasorentsi. 25 Tempa opomerentsitaca inqueero cameyo omoroqui quitsapi. Iroquea irointi pomerentsitasanotachari irijate ashitaarantachari anta ipincatsaritinta Tasorentsi.
26 Yoajeitanaqueri cavaco catsini iriori. Icantavacaanaca:
—¿Janicampa meeca avisacotajantsine? Opomerentsitasanotaca.
27 Yamenanaqueri Jesoshi, icanti:
—Eiro imatashitarotsi atiri iroavisacotajea irisati, irintiquea Tasorentsi matacayerine iroavisacotajeri. Tecatsi pomerentsitimotearine irinti.
Yora Tasorentsi impinajeiteri maaroni oijajeitiriri Quirishito.
(Mt. 19.27-30; Ir. 18.28-30)
28 Impoiji Petero icantanaqueri iriori:
—Naroquea nainti, aitaque nojocayetaquero maaroni, paitarica nashijeiveitaniri, noijatanaquempi meeca avirori.
29 Icanti Jesoshi:
—Queariotaque oca noncantempiri. Ariorica pincoaque poijatanaquena, eiro patsipetashitarotsi pojocayetero pinampi, pirentipee, pitsiropee, piniro, piri, pijananequitepee, poanepee. Aisati ariorica pincoaque pinquemisantacayeri pishaninca, eiro patsipetashitarotsi. 30 Queario, inquishimentempiro piquemisantaquena, ompomerentsivetea, iro cantaincha eiro patsipetashitarotsi. Ariorica pojocanaquero aparo, impajempi Tasorentsi 100: pivancopee, pirentipee, pitsiropee, piniropee, pijananequitepee, poanepee, maaroni. Aitaque coajica ontimimojeitempi oshequi anta paneasanojeitapaajenta, pincantaitatiyempani. 31 Ainiro pincatsarivetachari meeca, iro cantaincha coajica eiro ipincatsaritajitsi; ainiro meeca yora caari pincatsariyetatsi, iro cantaincha coajica impincatsarite irinti.
Yapiitajiniri aisati Jesoshi: “Noncamaque”.
(Mt. 20.17-19; Ir. 18.31-34)
32-33 Ari iquenajeitanaque avotsiqui, irotaintsi irijajeite Jerosarequi, ijivatanaque Jesoshi. Yoajeitanaqueri cavaco oijajeitiriri, aisati itsaroajeitanaque. Ari yapatotiri aisati yora 12 iroamere, icantiri:
—Pinquemena. Tempa noponeaca inquitequi, natiritapaaque. Meeca ajate Jerosarequi. Coajica iraacanteetena anta, iraavaquena jivatacaajeitiriri saserotepee, aisati oametantirori sanquenarentsi, iroacantaquena. Iraacantajena aisati, iraantenari pashinisati atiri. 34 Irishirontimentajeitaquena, inquitiojena, impasanatena, iroyena. Omavatapaaque quitaiteri, irosati nontinaantanajeari.
Icantiri Jesoshi jaoca incanteari impincatsaritanteari.
(Mt. 20.20-28)
35 Ipoqui quempeji Santiaco, jeri Joa, yora itomipee Severeo. Icantiri:
—Oametantatsiri. Nocoaque pishinetenaro paitarica noncoacotempiri.
36 Icantavaqueri Jesoshi:
—¿Paita picoiri noshinetempiri?
37 Icantiri:
—Coajica pimpincatsaritasanote, pishinetena nosaviquimotempi pacosanoriqui. Irio iyeca irisaviquimotempi pampatequi, nonquempejeitempi avirori pipincatsariti.
38 Icantiri Jesoshi:
—Te pioteji paitarica picantaquenari. Pamene, oshequi nonquematsicatearo narori, ¿arimpa pimatero oshequi pinquematsicatearo avirori?
39 Icantanaque iroamere:
—Je, ario nomataquero.
Icantiri:
—Je, aitaque ontime coajica pinquematsicateari. 40 Iro cantaincha tecatsi noncantea noshinetempi pisavique nacosanoriqui, aisati nampatequi. Irintiquea cantatsineri Tasorentsi janicarica saviquimotenaneri: iotitacarini peerani yora saviquimotenaneri.
41 Iquemajeitantacariri yora itsipapee iroamere, iquisanentanaqueri Santiaco aisati Joa. 42 Icantajeitiri Jesoshi:
—Caate, pimpocajeite. Pioti itimi ivincatsaritepee pashinipee atiri. Iperanayetacari ishaninca iriori. Aisati yora savicacaajeitiriri iriori, iperanajeitacari ishaninca. 43 Eiro piquempejeitaritsi avirori. Aintiquea ariorica pincoaque pimpincatsariventajeiteri pishaninca, pintacojeiteari maaroni pitsipajeitari. 44 Aisati ariorica pincoaque pisavicacante, ari pintacojeiteari maaroni pitsipajeitari. 45 Noponeaca narori inquitequi, natiritapaaque. Te iro nompocantea nonampiteari atiri, irointiquea nopocanta nintacojeiteari itsipapee. Aisati noncamimenteri oshequi atiri, noavisacotanteariri.
Yoavisacotiri Jesoshi Timeojani.
(Mt. 20.29-34; Ir. 18.35-43)
46 Ari yareetaca Jesoshi anta nampitsiqui pajitachari Jerico. Yovaanaja aisati, itsipajeitanacari iroamerepee aisati oshequi apatojeitainchari. Ainiro isavicaiti avotsinampiqui shirampari pajitachari Timeojani, iriotaque itomi Timeo. Icamarajati Timeojani, icoacotapinitiri atiri impashiteari quirequi. 47 Iquemacotavaqueri impoque Jesoshi, yora nasaretesati. Iroaquera iquemacotavaqueri, icajemavaqueri, icantiri:
—Jesoshi, tempa aviro ishanincani Iravirini, pineshinoncatapaajena narori.
48 Oshequi atiri ishintsitsajeitaqueri:
—Pimajerete.
Iro cantaincha aiquero catsini icajemasanotanaji aisati:
—Aviro quempetajariri Iravirini. Pineshinoncatena narori.
49 Icatiapaaca Jesoshi, icanti:
—Pincajemeri.
Icajemeetiri camarajari, icanteetiri:
—Piveshireanaquea, pincatianaje. Icajemimpi yonta.
50 Irosati yojocantanacaro yoicotari, icatianaca, cati. Ijatashitanaqueri Jesoshi. 51 Icantavaqueri Jesoshi:
—¿Paita picoacotanari? ¿Jaoca noncantajempiri?
Yacanaqueri camarajari:
—Apa, nocoaque namenaje.
52 Icantiri Jesoshi:
—Meeca pijataje. Pishiretaquena, irootaque pavisacotantajeari.
Irosati yamenantanaja, yoijatanajiri avotsiqui.

- ISANQUENARE MARICOSHI
- <
- 10
- >

© 2008 WBT